麻姑山詩 問玳瑁石所出
作者：呂南公
朝代：宋

paragraphs: 陂陀土中石，含彩若龜貝。
伊誰攻取之，傳玩詫奇怪。
山家厭搜鑿，養草事蔽蓋。
閒名偶流聞，尚自困酬對。
咨嗟人間世，豈直文爲害。
大有可用姿，難能免侵敗。
他山石不美，粗雜等頑塊。
奈何亦爭求，爛漫入磨扢。
情知既有物，順以除惡愛。
不然悠悠生，孰在形器外。